Odrastao sam u mjestu Marjanovac (BiH) u stanu iznad škole (mala seoska, područna škola) sa roditeljima učiteljima.

Od 1.-4. razreda učio me tata. Sa 7 godina sam počeo nositi naočale i bio prvi učenik u školi koji ih je nosio. Jako sam često upadao u svađe i sukobe jer su me djeca zbog naočala zvala pogrdnim imenom Ćoro (slijepac). Zbog guste kovrčave plave kose djeca su me zvala Merino ovca.

S 9 godina tata je u meni otkrio crtački talent. U istoj dobi doživio sam psihički slom izazvan otkazivanjem nastupa u radijskoj emisiji i hitno sam bio prebačen u KBC Rebro u Zgreb jer lokalni liječnici nisu uspjeli smiriti ubrzani rad srca (normalni je 80, a ja sam imao 220 otkucaja u minuti). Taj mi je događaj promijenio cijeli život, uništio samopouzdanje te sam jedinu sreću nalazio u crtanju. Nisam volio školu, nisam volio učiti niti čitati lektiru. Bio sam vedar učenik, ali samo da ne bi osramotio roditelje.

Bio sam jako nespretan u sportu, posebno nogometu pa sam vođi razreda morao kupovati čokolade da me uvrsti u razrednu ekipu. Od 9. godine znao sam da želim biti umjetnik, završiti Likovnu akademiju i poučavati djecu crtanju jer u višim razredima nisam imao stručnog učitelja Likovnog. U 6. razredu imao sam zaključenu ocjenu 3 iz Likovnog jer učiteljica nije znala prepoznati moj talent.